F. Mikloško, poslanec: (2003-01-15):
Ako vieme v tom petičnom výbore, ale aj medzi tými osobnosťami, ktoré podpísali, aby sa konalo referendum za NATO, sú ľudia, ktorí, a to už tu bolo povedané pánom poslancom Ševcom, pri rozdelení Česko-Slovenska ani neboli za referendum. My sme im to vtedy vytýkali, my sme chceli, aby referendum o rozdelení Česko-Slovenska bolo. Dnes je situácia opačná. Tí, čo boli pri rozdelení proti referendu, sú dnes za referendum a dnes my sme proti referendu. Tento zdanlivý paradox ale má svoje podľa mojej mienky hlboké príčiny a chcel by som ich veľmi stručne povedať. Ešte skôr, ako teda prejdem k tomu podstatnému, chcem povedať, nepriamo sa obyvatelia k otázke NATO vyjadrili vtedy, keď volili politické strany. Pán poslanec Ševc to trošku bagatelizoval, keď povedal, že ľudia nemajú čas čítať celé programy a tá problematika NATO v tom trochu zanikla. Chcem ale podotknúť, že v prípade 2 strán, a to je SNS a Pravá SNS, tieto dávali celý čas, čo boli minulé 4 roky v parlamente, výrazný signál, že sú proti vstupu do NATO, výrazný signál a napriek tomu sa do parlamentu nedostali. Čiže je to nielen postoj obyvateľstva k tým stranám, ktoré ho mali v programoch, ale aj postoj obyvateľstva k tým stranám, ktoré ho výrazne nemali v programoch. Chcem povedať ešte druhú vec, ktorá s týmto súvisí, že vstup do NATO je normálna medzinárodná zmluva, aké tu bežne riešime, to znamená, nemusím vás o tom poučovať, túto zmluvu uzavrie vláda a schvaľuje ju parlament. Hovorím to len preto, že takým istým spôsobom sa z NATO vystupuje, to znamená, ak nejaká strana si raz dá do svojho programu, že chce vystúpiť z NATO a potom získa takú väčšinu, že to presadí vo vláde a v parlamente, nikto nás tam držať nebude, ubezpečujem vás. Príkladom, aj keď nie celkom možno porovnateľným, je Francúzsko, ktoré v jednej chvíli vystúpilo a potom znovu vstúpilo do vojenskej zložky. Toto všetko sú ale veci, ktoré nepovažujem za podstatné. Za podstatné považujem, prečo som proti referendu a prečo je KDH proti referendu, toto. O veciach vojenských a o veciach vojny nemajú čo rozhodovať obyvatelia krajiny. Zodpovednosť za veci vojenské a veci vojny nech zoberú politici. Ak sa rozhodnú zle, politikov možno v úvodzovkách alebo aj priamo obesiť alebo brať na zodpovednosť. Ale ak ľudia sa majú rozhodnúť o veciach vojny a krajina je porazená, tak obesiť krajinu znamená, že krajina, páni, môže veľmi ľahko zaniknúť. A z tohto dôvodu, že v týchto vážnych veciach, o ktorých nikdy nevie človek, kde a ako môžu skončiť, musia tí politici, ktorí sú pri moci, zobrať na seba celú zodpovednosť a musia túto zodpovednosť uniesť aj pred prípadnými následkami, pretože preto sú politikmi, že by túto intuíciu a odhad mali mať. Toto je hlavný dôvod, prečo KDH nepodporuje referendum a prečo, samozrejme, referendum o takých otázkach, ktoré sa týkajú pokojného spolunažívania alebo rozdelenia krajín, sa konať má. Dámy a páni, už som povedal, že bežia dve akcie. KDH je stále akoby konfrontované s tým, aký je postoj KDH k NATO. Láskavo prosím všetkých, ktorí nám tieto otázky už niekoľko rokov dávajú, aby nám ich už nedávali, už niekoľko rokov každý deň odpovedáme, že sme za NATO, už sme z toho unavení. Sme za NATO, sme proti referendu o NATO a pri ratifikácii zmluvy o NATO v parlamente budeme hlasovať za vstup do NATO a už na túto tému nehodláme viac diskutovať, čakajú nás iné problémy, omnoho vážnejšie, ktoré s NATO možno nebudú súvisieť. Dámy a páni, teda... (Potlesk.) Ešte som neskončil, ale myslím, že môj prejav bol tak výborný, že možno tlieskať aj v priebehu. (Smiech v sále.) To je vlastne všetko, čo som chcel povedať. (Potlesk.) Z. Martináková, podpredsedníčka NR SR: Ešte som chvíľku nechala priestor, či predsa len... Dvaja poslanci sa prihlásili s faktickými poznámkami. Uzatváram možnosť hlásiť sa s faktickými poznámkami. Faktickú poznámku ako prvý má pán poslanec Zubo. S. Zubo, poslanec: Pán Mikloško, ja nebudem dávať otázky, ktoré nechcete, aby sme vám dávali, ale dám 2 otázky, 2 otázky preto, lebo nejaké nové veci sa vyskytli tuná vo vašom vystúpení a zrejme je potrebné to vysvetliť. Po prvé, držiac sa vašej metodológie, o ktorej ste hovorili, ako strany vystupovali pred voľbami a cez voľby, keď hovoríte, že SNS a PSNS mali priamo vo svojom programe nevstúpiť do NATO, a preto prepadli, držiac sa týchto vašich slov znamená, že komunisti v súčasnosti majú cez 50 % preferencií, a preto ich Focus nemôže zverejniť? (Hlasy z pléna.) No pretože cez 50 % občanov je proti vstupu do NATO. Druhá otázka. Je niečo nové vo vašich myšlienkových pochodoch, pretože vy ste začali hovoriť o otázkach vojny. V súvislosti s NATO-m som to prvýkrát počul. Boli by ste taký dobrý, mohli by ste niečo bližšie o tom povedať, aká vojna sa chystá? Ďakujem pekne. Z. Martináková, podpredsedníčka NR SR: Ďalší s faktickou poznámkou je pán poslanec Džupa. K. Džupa, poslanec: Ďakujem. Aj keď pán poslanec Mikloško skončil svoj prejav s jemu vlastným nadsadením, predsa ho považujem za veľmi vážny a rád by som sa pripojiť k tej pasáži jeho príhovoru, kde zdôrazňuje, že nás tu naši voliči neposlali, aby sme si tu vytĺkali svoj osobný politický kapitál. Ale my sme celkom s vážnosťou a zodpovednosťou tu pracovali v ich prospech. A preto som tiež toho istého názoru, že aktivity, ktoré sa spúšťajú v týchto dňoch pre alebo proti nehája záujmy našich občanov, našich voličov, ale sú prostriedkom získavania lacnej osobnej politickej propagandy, agitácie cez záujem médií. Ďakujem. Z. Martináková, podpredsedníčka NR SR: S reakciou chce vystúpiť pán poslanec Mikloško.